Jizzaxda Milliy teatrning 100 yilligiga atab teatr kunlari tashkil etildi

Jizzax shahrida O‘zbek Milliy akademik drama teatrining 100 yilligi oldidan teatr kunlari o‘tkazildi, deb yozadi O‘zA.

Yunus Rajabiy nomidagi Jizzax viloyati musiqali drama teatrida o‘tkazilgan ijodiy uchrashuvda O‘zbek Milliy akademik drama teatri jamoasining “Qizil olma” spektakli tomoshabinlar e’tiboriga havola etildi.
Teatr kunlari doirasida viloyatdagi madaniyat uylari, kasb-hunar kollejlari, umumta’lim maktablarida Milliy teatrning taniqli aktyorlari ishtirokida turli uchrashuv va davra suhbatlari tashkil etildi.
— Milliy teatr jamoasi bilan uchrashuvlar haqiqiy san’at bayramiga aylanib ketdi, — deydi viloyat xalq ijodiyoti va madaniy-ma’rifiy ishlar ilmiy uslubiyat markazi mutaxassisi Husan Ubaydullayev. — Teatr kunlarida viloyat ahli, ayniqsa, yoshlar san’atdan zavq olish bilan birga, teatr san’atimizning istiqlol yillaridagi ravnaqi haqida keng tasavvurga ega bo‘ldi.